Életemnek fontos eseménye volt a Tavaszi Hadjáratról való megemlékezés. Díjazottunkat, Berényi Kornéliát és nagyon sok jó barátot ismerhettem meg ennek a programnak köszönhetően. Itt ülnek többen köztünk is. Elsőként Dániel Erzsikét említsem, mert az ő javaslata volt Berényi Kornélia kitüntetése a Civil Becsületdíjjal.

A Tavaszi Hadjárat időpontja és legfontosabb útvonala Nagysalló 1849. április 19. és Komárom 1849. május 21. és a javaslat, hogy ezen az útvonalon megemlékezést szervezzünk éppen 20 évvel ezelőtt az 1848-49-es szabadságharc 150. évfordulóján volt esedékes. A főszervező a Magyarok Világszövetsége volt, bár ezt nem szívesen emlegetem, mert hozzá kell tennem minden alkalommal, hogy ez az egészséges Magyarok Világszövetsége időszaka volt. Néhai Szobi Kálmán és Szobi Eszter ekkor indította el a felvidéki babaruhába öltöztetett családok gyűjteményét. Közben a 20 év alatt már otthont is kaptak Kerekesék megörökölt családi házában. Eszter most éppen azért nincs közöttünk, mert a babákat vitte kirándulni Sopronba.

De térjünk vissza a polgármesteri találkozóhoz, ahol Nagysalló és Komárom közti területről nemcsak azok a polgármesterek jöttek össze, akik a Tavaszi Hadjáraton érintettek voltak. Az egyeztetők között ott ült Szőgyén polgármestere, Nágel Dezső, ki végül egyik motorja lett az ünnepségnek. Itt találkoztam Berényi Kornéliával, aki szerencsémre azóta is munkatársam és a civilek közt valóban becsületdíjat érdemel.

Berényi Nellikét Nágel Dezső akkori polgármester jobb kezeként ismertem meg és elsősorban Dániel Erzsikének és a polgármestereknek köszönhetjük, hogy ez a ragyogó civil program megvalósult.

1998-ban a szabadságharc kerek évfordulójára emlékeztünk és egy évünk volt a Tavaszi Hadjárat kerek évfordulójának megünnepléséig. Volt azért időnk egy főpróbára is a szabadságharc 150. évfordulójának évében.

Dolgunkat nehezítette az, hogy Párkányban éppen népszámlálást szerveztek mečiari hangulatban és körülmények közt. Ez abba az irányba billentett bennünket, hogy semmiképpen sem az isaszegi vagy más neves magyarországi csaták mintájára csatát játszunk el vagy ágyúkkal játszunk, hanem több józan polgármester javaslatára végül úgy döntöttünk, hogy a szabadságharcra emlékeztető Vörössipkások, Izsai Lovasok, Viszoczky Légió, Székely Határőr Gyalogezred, Szegedi Tüzérek és más hagyományőrző csapatok ruháit viselő csapatokat vonultatunk.

1998-ban tisztelgéssel köszöntötték a polgármestereket a csapatok, jelentettek nekik és úgy tűnik ez a megoldás elnyerte a polgármesterek tetszését, mert a Tavaszi Hadjárat 150. évfordulóján Nagysalló és Komárom között valóban nagyon látványos vonulást produkáltunk.

Pár szó a folytatásról: 2000-ben néhányunk munkaviszonya a Magyarok Világszövetségében megszűnt. Ugyanebben az időben jelezte Szőgyén nagyközség, hogy szeretne folytatást. Ekkor ezt a Rákóczi Szövetség nevében szerveztük meg. Hagyományőrző szakértőkkel és elszánt emberekkel Szőgyén és Köbölkút közösen Vörössipkás hagyományőrző csoportot öltöztetett fel és ennek az eseménynek is nagy visszhangja volt 2000 áprilisában. A hagyományőrző ruháknak van egy neves szabómestere, Gugyík Béla, kinek nevét jól megjegyezte a magyarországi közélet is, mert több hagyományőrző csoport ruháját varrta meg példás igényességgel. Sajnos, ő már nincs közöttünk.

A köbölkúti Makovecz féle szabadtéri színpad mellett volt egy említésre méltó élményem, mert nyalka tizenéves fiatalemberek Vörössipkás hagyományőrző ruhában fapuskával a kezükben egymásnak dicsekedtek, hogy jövőre már ők is kapnak igazi puskát. Remélem, a fiatalemberek kívánsága teljesült és a hagyományőrző csoport emlékezteti Szőgyént és környékét az 1848/49-es szabadságharc idején a Vörössipkások diadalára.

Berényi Nellike nem csak Szőgyénben, hanem az egész programban részt vett. A szőgyéni mégis emlékezetes maradt, mert ekkor győzte meg Katona Tamás neves történész Görgey érdemeiről a polgármestert, a falut és bennünket, szervezőket és Görgey Artúrnak a Tavaszi Hadjárat tiszteletére szobrot állítottunk. Emlékezetes számodra is Nellike?

Kérem, ne vegyék személyeskedésnek, de számomra emlékezetes, hogy Katona Tamás találkozásaink alkalmával soha nem mulasztotta el felemlegetni, hogy Szőgyénben előbb állítottunk Görgey szobrot, mint Katona Tamás polgármester a Budai várban (a szőgyéni szobor a Zrínyi Főiskolában található szobor mása). A húsz év alatt közben a szobornak a megemlékezéseknek megfelelő helyet találtak a szőgyéni alapiskola udvarán.

Komáromban több civil szervező kezdeményezésére alapították a Civil Becsületdíjat. Nagyon köszönjük a kuratórium elnökének, Kliment Teréziának és a többi tagnak, hogy javaslatunkat elfogadta és Civil Becsületdíjjal 2018-ban Berényi Kornéliát díjazzák.

Komárom, 2018. április 14.

Laudációt elmondta: Phdr. Ing. Pogány Erzsébet